Zidane om overgangsnekten: – Det sårer meg at det snakkes om sønnene mine
Det får den gamle Frankrike- og Real Madrid-stjernen til å reagere. – Det er absurd, for jeg har levd hele livet mitt her med familien og barna mine. Jeg tror at ting vil ordne seg, men jeg må konsentrere meg om kampen (mot Sporting Gijón søndag). Men det vil ordne seg til uken, sier Zidane ifølge Marca og fortsetter: – Det sårer meg at det snakkes om sønnene mine, for det er litt absurd. Jeg er rolig. Det gir ikke mening og jeg kan ikke si mer enn det. Det handler ikke bare om mine barn, det er flere spillere. To av Zidanes sønner, som begge er en del av Real Madrids akademi, var blant de 39 spillerne som ble etterforsket av FIFA. Det førte til brudd på retningslinjer for internasjonale overganger og førstegangsregistrering av spillere under 18 år. Klubbene har fått 90 dager på å rette opp situasjonen for de unge spillerne overtrampene gjelder. På Snapchat? John Arne Riise styrer VGs konto i helgen. Ta en titt her! Zidane har til sammen fire sønner: Enzo, Luca, Theo og Elyas. Alle er en del av Real Madrids akademi. I likhet med byrival Atlético har Real Madrid fått tildelt en straff som nekter dem å kjøpe spillere i de to neste overgangsvinduene – sommeren 2016 og januar 2017. Det er samme straff som Barcelona fikk i 2014. Straffen har ført til store spekulasjoner rundt hvorvidt klubbene kommer til å punge ut store summer i januar for å kompensere for overgangsnekten. En av spillerne som har blitt linket til Real Madrid, er Paul Pogba. – Han er en stor spiller, ekstraordinær, men jeg fokuserer på laget mitt og det er disse spillerne som vil tillate oss å vinne titler ved sesongslutt, sier Zidane om overgangsryktene rundt den franske midtbanegiganten. Zidane ble Real Madrid-trener etter at Rafael Benítez fikk sparken for knappe to uker siden. Han har rukket å lede laget i én kamp – den endte i en imponerende 5-0-seier over Deportivo La Coruña. Han har skapt stor begeistring i hovedstaden etter sin ankomst. Real Madrid ligger for øyeblikket på tredjeplass i La Liga, fire poeng bak serieleder Atlético Madrid og to bak Barcelona, som riktignok har en kamp til gode. Alle tre spiller søndag: Zidanes menn møter Sporting Gijón (16.00), Atlético spiller borte mot Las Palmas (18.15), og Barcelona tar imot Athletic Bilbao (20.30).
To av sønnene til Real Madrid-trener Zinédine Zidane (43) var blant spillerne som ble etterforsket av FIFA i saken som endte med overgangsnekt for storklubben.